<classify> MTANZANIA Elizabeth Mrema ameteuliwa kuwa Kaimu Katibu Mtendaji wa Sekretarieti inayosimamia Mkataba wa Kimataifa wa Umoja wa Mataifa wa Tofauti za Kibiolojia CBD yenye makao yake makuu Montreal nchini Canada.Uteuzi huo unaonza Desemba Mosi, mwaka huu, umefanywa hivi karibuni na Katibu Mkuu wa Umoja wa Mataifa, António Guterres kutokana na kujiuzulu kwa Cristiana Palmer, raia wa Romania kutokana na sababu za kiafya.Kulingana na taarifa kwenye tovuti ya Shirika la Umoja wa Mataifa la Mpango wa Mazingira UNEP, uteuzi huo unatajwa kuwa unaongeza matumaini katika uhifadhi wa masuala ya bayonuai ya kibaiolojia, matumizi endelevu ya baiolojia hizo, na ugawaji wa faida zitokanazo na rasilimali za kijenitiki kwa kuzingatia usawa na haki.Kabla ya kuteuliwa kwake, Mrema alikuwa Mkurugenzi wa Kitengo cha Sheria katika Makao Makuu ya UNEP jijini Nairobi nchini Kenya ambako amefanya kazi kwa zaidi ya miongo miwili.Majukumu yake katika Idara ya Sheria ya UNEP ni pamoja na uratibu wa ujenzi wa uwezo, maendeleo, utekelezaji na pia kufuatilia utekelezaji wa sheria za mazingira na mikutano ya kimataifa ya mazingira. Pia aliongoza masuala yanayohusiana na utawala wa kimataifa wa mazingira.  <topic>: KITAIFA 